《服除送兄弟还都》
宋代·韩维

日月忽已远，再见新谷升。
丧期有常数，吉我衣与襟。
俯仰自悲咤，泪下肝胆崩。
尚推立身报，未即泯馀生。
肃肃忠宪公，秉德辅休明。
报国有遗意，训言犹在听。
况兹世厚恩，兄弟秩王庭。
一朝出门去，事业各自营。
上当答君仁，上以为亲荣。
独此抑疴瘵，谢喧守柴荆。
扫冢奉时祭，履田课春耕。
既无公家责，聊徇狷者情。
出处虽云异，要以道为程。

作者简介：韩维（1017年～1098年），字持国，开封雍丘（今河南杞县）人。韩亿子，与韩绛、韩缜等为兄弟。以父荫为官，父死后闭门不仕。仁宗时由欧阳修荐知太常礼院，不久出通判泾州。为淮阳郡王府记室参军。英宗即位，召为同修起居注，进知制诰、知通进银台司。神宗熙宁二年（1069年）迁翰林学士、知开封府。因与王安石议论不合，出知襄州，改许州，历河阳，复知许州。哲宗即位，召为门下侍郎，一年馀出知邓州，改汝州，以太子少傅致仕。绍圣二年（1095年）定为元祐党人，再次贬谪。元符元年卒，年八十二。有集三十卷，因曾封南阳郡公，定名为《南阳集》（《直斋书录解题》卷一七）。《宋史》卷三一五有传。